ToekomsVenster: Teorie en praktyk(Foto: Maria Shanina/Unsplash) Die Bybelse boodskap van God se sorg en versorging, is geloofwaardig en reeds deur die tye beproef. Skares mense kan getuig van hoe God toegetree het in omstandighede wat andersyds bleek en uitsigloos vertoon het. Dit is ook so dat teks in die praktyk geoefen en beleef moet word, sodat dit geleefde realiteit kan word. Verlede Sondag het ek die voorreg om in ons tuisgemeente, Rant en Dal, te preek. Die teks was Jakobus 1:2-4: “My broers, julle moet baie bly wees wanneer allerlei beproewings oor julle kom, want, soos julle weet, as julle geloof die toets deurstaan het, stel dit julle in staat om te volhard. En die volharding moet end-uit volgehou word sodat julle tot volle geestelike rypheid kan kom, sonder enige tekortkoming.” Die skrywer, Jesus se broer Jakobus, beklee ŉ prominente plek in die gemeente in Jerusalem. Hy skryf in en vir ŉ tyd dat nuwe Testamentiese gelowiges die prys van dissipelskap aan eie lyf voel. Na die steniging van Stefanus vlug die Joodse Christene oor die destyds bekende wêreld heen. In die proses word die boodskap van verlossing na die uithoeke van die aarde gedra. Die lewe is egter nie maklik nie. Daar is vooroordeel en die uitdaging om jou getuienis in ŉ vyandige en heidense omgewing uit te leef, is nie gering nie. Jakobus self word volgens die geskiedenis gemartel vir sy geloof. Wat hy skryf is dus nie teorie en vergesog nie. Dit is deel van sy en ander se belewenis. Om bly te wees wanneer dit moeilik gaan is uitdagend. Die teks sê God is ook in ons moeilike tye met ons op weg. Die karakter van Jesus word al hoe meer in ons gevorm. Die Bybel leer tog dat ons uiteindelik volwasse sal word in die geloof. Dit gebeur nie oornag nie en die vele uitdagings wat ons beleef vorm Jesus se karakter al hoe meer in ons. Juis die wete dat God goeie bedoelinge met ons het en dat alles ten goede meewerk vir hulle wat Hom liefhet, bring vrede. Terwyl die diens aan die gang is, word ŉ voertuig op die parkeerterrein net langs die kerkgebou gesteel. Almal wat dié spesifieke model voertuig ry moet nou eers uitgaan om te sien of hul voertuig nog daar is. Die pragtige egpaar wat die spit moet afbyt staan verleë met die polisie en gesels. Die spoor van die voertuig vervaag nadat die opsporingstelsel verwyder is. Wonderbaarlik word die motor, nie ongeskonde nie maar darem, opgespoor en aan sy eienaars terugbesorg. Die teks word konteks, ervaring en geleefde praktyk. Vertroue in die Here se goedheid, is nie teoreties nie. Dit moet geleef en ervaar word. Toegegee, die motor kon dalk nie opgespoor gewees het nie. Dit verander egter niks aan die teks nie. God is steeds goed, steeds betroubaar en steeds in beheer. Jakobus sê wees baie bly.